О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење овог закона садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 149/20) према којој Народна скупштина Републике Србије одлучује о задуживању Републике Србије.

Саобраћајница од Појата до Прељине („Моравски коридор”) је једна од најзначајнијих саобраћајница јер повезује централне делове Републике Србије са два најважнија путна правца Коридором 10 и 11. Изградњом ове саобраћајнице биће повећана доступност општинским центрима, привредним зонама и туристичким дестинацијама. Будући аутопут биће изграђен на постојећој траси државног пута првог реда М-5 и повезиваће сва већа насељена места у региону: Ћићевац, Сталаћ, Крушевац, Трстеник, Врњачку Бању, Краљево и Чачак.

Моравски коридор је од изузетног стратешког значаја за Републику Србију, како за повезивање и већу мобилност унутар Републике Србије, тако и због регионалног значаја. Ефекти који се очекују од изградње Моравског коридора биће праћени кроз следеће показатеље: побољшање приступа и повезивања делова Републике Србије са међународним саобраћајним коридорима (10 и 11); позитивне ефекате који се огледају кроз временске уштеде, снижавање трошкова транспорта и побољшања приступачности, као последично повећање безбедности саобраћаја на целокупној мрежи аутопутева у Србији; значајан додатни позитивнан ефекат на саобраћајне токове и регионалну повезаност што ће за резултат имати већи приход у буџет Републике Србије и интензивирање комерцијалних активности на изграђеним путним токовима.

Очекује се да ће повећање конкурентности привреде дела Републике Србије који ће се Моравским коридором повезати са међународним саобраћајним коридорима бити праћено кроз индикаторе привредног и друштвеног развоја повезаних локалних самоуправа (на пример, повећање вредности БДП, повећање броја нових привредних субјеката, развој туризма и слично).

Законом о буџету Републике Србије за 2021. годину („Службени гласник РС”, бр. 149/20, 40/21 и 100/21) у члану 3. предвиђено је задуживање код Страних инвестиционих корпорацијама, фондовима и банкама до износа од 800.000.000 EUR за Пројекат изградње аутопута Е-761, деоница Појате-Прељина (Моравски коридор) (у даљем тексту: Пројекат), док је Законом о буџету Републике Србије за 2022. годину („Службени гласник РС”, број 110/21) у члану 3. предвиђено задуживање код Страних инвестиционих корпорацијама, фондовима и банкама до износа од 600.000.000 EUR за финансирање предметног Пројекта.

Комерцијални уговор о Пројекту изградње аутопута Е-761, деоница Појате-Прељина („Моравски коридор”) закључен је 5. децембра 2019. године између Владе Републике Србије, „Коридори Србије” д.о.о. Београд и Bechtel Enka UK Limited, Огранак Београд.

Укупна дужина Моравског коридора је око 110 км, од чега:

1. Појате-Крушевац (Кошеви): 26,5 км;

2. Крушевац (Кошеви) - Адрани: 53 км;

3. Адрани-Мрчајевци и Мрчајевци-Прељина: 30,6 км.

Предуслов за закључивање кредитног аранжмана било је потписивање Писма о ангажовању између Републике Србије и JP Morgan Chasе, National Association, London Branch. JP Morgan Chasе, National Association, London Branch ће уз подршку Извознe кредитне агенције Велике Британије обезбедити финанирање Пројекта у износу од EUR 431.685.732,79 одобрен од стране Агенције за извозно кредитирање уз сагласност JP Morgan Chasе, National Association, London Branch укључујући припадајући износ премије агенције за извозно кредитирање.

Агенција за извозно кредитирање, у овом случају Извозна кредитна агенција Велике Британије (UKEF) је институција и одељење Владе Велике Британије, која пружа услуге давања зајмова и осигурања за међународне извозне послове компанијама из Велике Британије, како би се елиминисала неизвесност извоза у друге земље. UKEF даје 100% свеобухватну гаранцију за политички и трговински ризик у погледу главнице и камате које ће доспевати на плаћање у склопу кредитних средстава одобрених од стране JP Morgan Chasе, National Association, London Branch за финанирање дела Пројекта.

Закључком Владе 05 Број: 48-7492/2019 од 25. јула 2019. године утврђена је Основа за вођење преговора са JP Morgan Chasе, National Association, London Branch у вези са одобравањем кредита за финансирање Пројекта изградње инфраструктурног коридора аутопута Е-761, деоница Појате-Крушевац-Адрани-Прељина (Чачак), са регулацијом река и изградњом телекомуникационе инфраструктуре дуж коридора аутопута - „Моравски коридор” уз подршку Извознe кредитне агенције Велике Британије и усвојено је Писмо ангажовању за финансирање пројекта изградње Е-761 аутопута (Моравски коридор) уз подршку Извозне кредитне агенције Велике Британије (UKEF), између Републике Србије и JP Morgan Chasе, National Association, London Branch.

Ради обезбеђивања преосталог износа финансирања подржаног од стране Мултилатералне агенције за гарантовање инвестиција („МИГА”) за реализаизацију изградње Моравског коридора, а ради закључивања кредитног аранжмана, наведена институција је укључена у Основу за преговоре и оквирне финансијске услове, које ће делегација Републике Србије заступати на предстојећим преговорима за кредитни аранжман уз подршку МИГА.

Закључком Владе 05 Број: 48-777/2020 од 30. јануара 2020. године стављене су ван снаге тач. 1. и 2. Закључка Владе 05 Број: 48-7492/2019 од 25. јула 2019. године и утврђена је Основа за вођење преговора са JP Morgan Chasе, National Association, London Branch у вези са одобравањем кредита за финансирање Пројекта изградње инфраструктурног коридора аутопута Е-761, деоница Појате-Крушевац-Адрани-Прељина (Чачак), са регулацијом река и изградњом телекомуникационе инфраструктуре дуж коридора аутопута - „Моравски коридор” уз подршку Извознe кредитне агенције Велике Британије и уз подршку Мултилатералне агенције за гарантовање инвестиција.

Писмо о изменама и допунама уз поновљену изјаву Писма о ангажовању, за финансирање пројекта изградње Е-761 аутопута (Моравски коридор) уз подршку Извозне кредитне агенције Велике Британије (UKEF) потписано је 18. фебруара 2020. године.

Након успешно окончаних преговора Влада је Закључком 05 Број: 48-5507/2021-1 од 11. јуна 2021. године прихватила Извештај са преговора са JPMORGAN Chasе Bank, N.A., London Branch, J.P. Morgan AG и Извозном кредитном агенцијом Велике Британије (UKEF) у вези са одобравањем кредита за финансирање Пројекта изградње инфраструктурног коридора аутопута Е-761, деоница Појате – Крушевац – Адрани – Прељина (Чачак), са регулацијом река и изградњом телекомуникационе инфраструктуре дуж коридора аутопута – „Моравски коридор” и усвoјила Нацрт уговора о кредиту у вези са изградњом инфраструктурног коридора аутопута E-761 деонице Појате-Прељина (Моравски коридор) између Републике Србије као Зајмопримца и J.P. MORGAN AG као Агента и JPMORGAN CHASE BANK, N.A., LONDON BRANCH као Аранжера и JPMORGAN CHASE BANK, N.A., LONDON BRANCH као Првобитног зајмодавца, уз подршку Извознe кредитне агенције Велике Британије, који је потписан у Лондону и Београду 11. јуна 2021. године и потврђен у Народној скупштини („Службени гласник PC – Међународни уговори”, број 13/21).

До сада је из средстава зајма искоришћено 158.044.456,70 евра.

Ради наставка реализације овог стратешки значајног инфраструктурног пројекта, и обезбеђивања преосталог износа финансирања подржаног од стране Мултилатералне агенције за гарантовање инвестиција („МИГА”), 10. децембра 2021. године закључeн је Уговор о кредиту који се односи на необезбеђени зајам до износа од 400.000.000 евра уз осигурање од стране Мултилатералне агенције за гарантовање инвестиција у циљу финансирања одређених грађевинских услуга од стране Bechtel Enka UK Limited, који послује у Србији преко Bechtel Enka UK Limited Огранак Београд за потребе привредног друштва „Коридори Србије” д.о.о. Београд у вези са изградњом инфраструктурног коридора аутопута E-761 деонице Појате-Прељина (Моравски коридор) између Републике Србије коју заступа Влада Републике Србије, поступајући преко министарства финансија као Зајмопримца и J.P. MORGAN AG као Агентом и JPMORGAN CHASE BANK, N.A., LONDON BRANCH као Првобитним мандатним водећим аранжером, Credit Agricole Corporate and Investment Bank, Raiffeisen Bank International AG и Santander Bank N.A. као мандатним водећим аранжерима, CaixaBank, S.A. и UBS Switzerland AG као водећим аранжерима и Banco Santander, S.A., CaixaBank, S.A., Credit Agricole Corporate and Investment Bank, JPMorgan Chase Bank, N.A., London Branch, Raiffeisen Bank International AG и UBS Switzerland AG као првобитним замодавцима.

Наведеним уговором договорени су финансијски услови како следи:

- износ кредита: до 400.000.000 EUR. Кредит одобрен од стране зајмодавца у оквиру предметног МИГА кредита и камате на кредит МИГА ће гарантовати 95%;

- рок доспећа кредита: 13 година укључујући и период почека од три године;

- период расположивости кредита: до 36 месеци;

- каматна стопа: варијабилна стопа која се базира на 6М EURИБОР-у или некој другој стопи одређеној као Benchmark стопа за замену, увећаном за фиксну маржу од 0,55% годишње;

- стопа накнаде за аранжман износи 0,60%, која се обрачунава на целокупни износ зајма и доспева на дан првог повлачења средстава или 20 дана од датума ефективности Споразума о зајму, у зависности који догађај раније наступи;

- провизија на неповучена средства: 40% износа марже која је наплатива полугодишње уназад током периода расположивости (и последњег дана периода расположивости) на неповучени износ кредита;

- накнада агенту за одобрење средства: 25.000 EUR која доспева на наплату агенту као предуслов за прво повлачење средстава зајма и потом на сваку годишњицу до крајњег датума отплате зајма;

- МИГА премија: износ МИГА премије ће бити искључиво за рачун Зајмопримца, а МИГА ће је накнадно одредити према властитој дискрецији;

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. предвиђа се потврђивање Уговор о кредиту који се односи на необезбеђени зајам до износа од 400.000.000 евра уз осигурање од стране Мултилатералне агенције за гарантовање инвестиција у циљу финансирања одређених грађевинских услуга од стране Bechtel Enka UK Limited, који послује у Србији преко Bechtel Enka UK Limited Огранак Београд за потребе привредног друштва „Коридори Србије” д.о.о. Београд у вези са изградњом инфраструктурног коридора аутопута E-761 деонице Појате - Прељина (Моравски коридор) између Републике Србије коју заступа Влада Републике Србије, поступајући преко Министарства финансија као Зајмопримца и J.P. MORGAN AG као Агентом и JPMORGAN CHASE BANK, N.A., LONDON BRANCH као Првобитним мандатним водећим аранжером и Credit Agricole Corporate and Investment Bank, Raiffeisen Bank International AG и Santander Bank N.A. као Мандатним водећим аранжерима и CaixaBank, S.A. и UBS Switzerland AG као Водећим аранжерима и Banco Santander, S.A., CaixaBank, S.A., Credit Agricole Corporate and Investment Bank, JPMorgan Chase Bank, N.A., London Branch, Raiffeisen Bank International AG и UBS Switzerland AG као Првобитним зајмодавцима, потписаног у Београду, 10. децембра 2021. године, у оригиналу на енглеском језику.

Одредба члана 2. садржи текст Уговорa о кредиту који се односи на необезбеђени зајам до износа од 400.000.000 евра уз осигурање од стране Мултилатералне агенције за гарантовање инвестиција у циљу финансирања одређених грађевинских услуга од стране Bechtel Enka UK Limited, који послује у Србији преко Bechtel Enka UK Limited Огранак Београд за потребе привредног друштва „Коридори Србије” д.о.о. Београд у вези са изградњом инфраструктурног коридора аутопута E-761 деонице Појате - Прељина (Моравски коридор) између Републике Србије коју заступа Влада Републике Србије, поступајући преко Министарства финансија као Зајмопримца и J.P. MORGAN AG као Агентом и JPMORGAN CHASE BANK, N.A., LONDON BRANCH као Првобитним мандатним водећим аранжером и Credit Agricole Corporate and Investment Bank, Raiffeisen Bank International AG и Santander Bank N.A. као Мандатним водећим аранжерима и CaixaBank, S.A. и UBS Switzerland AG као Водећим аранжерима и Banco Santander, S.A., CaixaBank, S.A., Credit Agricole Corporate and Investment Bank, JPMorgan Chase Bank, N.A., London Branch, Raiffeisen Bank International AG и UBS Switzerland AG као Првобитним зајмодавцима, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.